Občinski svet Občine Kamnik podeljuje Foto klubu Kamnik srebrno priznanje Občine Kamnik za dvajsetletno delovanje in inovativne projekte, ki so fotografijo približali širši javnosti in prispevali k prepoznavnosti Kamnika doma ter na tujem.

Foto klub Kamnik je od ustanovitve leta 2004 pomemben člen kulturnega in umetniškega življenja v občini Kamnik. Klub, ki ga je združila ljubezen do fotografije, je v zadnjih dveh desetletjih postal eden ključnih nosilcev kulturnega ustvarjanja in povezovanja skupnosti. S svojo bogato zgodovino, inovativnimi projekti in izjemnimi dosežki je Foto klub Kamnik neprecenljivo prispeval k prepoznavnosti Kamnika na domačem in mednarodnem prizorišču.

Klub je bil ustanovljen z vizijo omogočiti ljubiteljicam in ljubiteljem fotografije v Kamniku prostor za ustvarjanje, učenje in druženje. Že od začetka se je odlikoval z razstavami na prostem, med katerimi še danes izstopa projekt ***Oko Kamnika*,** ki je na inovativen način predstavljal fotografska dela v javnem prostoru. Tematske razstave, kot so *Obrti*, *Kamen*, *Poti* in druge, so bile obogatene z domiselnimi postavitvami v lokalni prostor. Še danes Foto klub Kamnik z raziskovanjem novih razstavnih prostorov fotografijo približuje širši javnosti in prispeva k ohranjanju lokalne identitete.

Pomemben mejnik v zgodovini Kluba je bil mednarodni natečaj ***Exposed***, ki ga je Klub prvič organiziral leta 2009. Ta ambiciozni projekt, ki je takoj pridobil pokroviteljstvo Mednarodne zveze za fotografsko umetnost in Fotografske zveze Amerike, je že v prvem letu privabil 775 avtorjev iz več kot 60 držav in leta 2010 dosegel vrhunec s sodelovanjem več kot 1100 fotografinj in fotografov. *Exposed* je postavil Foto klub Kamnik na svetovni zemljevid in dokazal, da tudi majhen klub lahko preseže meje lokalnega delovanja.

Foto klub Kamnik poleg razstav in natečajev organizira številne izobraževalne delavnice pod mentorstvom priznanih fotografov, kot so Peter Rauch, Jože Suhadolnik in Jošt Franko, ter prireja klubske razstave. Ena od njih je dogodek ***FKK OFF!***, ki vsako leto v decembru povezuje članice in člane kluba ter predstavlja njihove dosežke. Klub je s svojim delovanjem ustvaril prostor za učenje, raziskovanje in prenos znanja, hkrati pa s povezovanjem s klubi po Sloveniji in širše krepi fotografsko skupnost.

Pomembno je poudariti, da Foto klub Kamnik s svojo vztrajnostjo in predanostjo že dvajset let ohranja visoko raven delovanja kljub omejenim sredstvom in podpori. Prenova klubske galerije, ki so jo članice in člani izvedli z lastnimi sredstvi in prostovoljnim delom, ter odmevnost njihovih razstav in projektov, kot so *Oko Kamnika, Exposed* in druge, so jasni dokazi o njihovem trdem delu in predanosti.

Foto klub Kamnik ni le prostor za umetniško izražanje, temveč tudi za druženje, povezovanje in ohranjanje skupne kulturne dediščine. Z bogatim programom, neprekinjenim ustvarjanjem in predanostjo članic in članov je Klub postal simbol ustvarjalnosti, sodelovanja in ljubezni do fotografije. Njihova vizija presega meje Kluba – s svojim delom bogatijo Kamnik in širšo skupnost. To so javno dokazali tudi v letu 2024, saj so s strani Ministrstva za kulturo prejeli status nevladne organizacije v javnem interesu na področju kulture.

Zaradi vsega navedenega je Foto klub Kamnik več kot vreden srebrnega priznanja Občine Kamnik. Njihovi dosežki, projekti in doprinos k razvoju kamniške kulture so navdih za vse.

Občinski svet Občine Kamnik podeljuje Foto klubu Kamnik srebrno priznanje Občine Kamnik za dvajsetletno delovanje in inovativne projekte, ki so fotografijo približali širši javnosti in prispevali k prepoznavnosti Kamnika doma ter na tujem.

Foto klub Kamnik je od ustanovitve leta 2004 osrednji nosilec fotografske umetnosti in pomemben dejavnik v kulturnem življenju občine Kamnik. Klub je z inovativnimi projekti in predanostjo članic in članov v zadnjih dveh desetletjih dosegel izjemne rezultate, ki so prispevali k prepoznavnosti Kamnika na domačem in mednarodnem prizorišču.

Med najbolj odmevnimi dosežki Kluba je dolgoletni projekt *Oko Kamnika*, ki s tematskimi razstavami na prostem približuje fotografijo širši javnosti in ohranja lokalno identiteto. Posebej izstopa mednarodni natečaj *Exposed*, ki ga je Foto klub Kamnik prvič organiziral leta 2009 in z zavidljivim odzivom postavil Klub na svetovni zemljevid fotografskih dogodkov.

Poleg razstav in natečajev Klub organizira številne delavnice, predavanja in klubske razstave, kot je *FKK OFF!*, kjer članice in člani predstavijo svoja dela. Foto klub Kamnik je zavezan izobraževanju, povezovanju in prenosu znanja, kar dokazuje večletno sodelovanje z uglednimi mentoricami, mentorji in institucijami.

Kljub omejenim sredstvom Klub že dve desetletji deluje z neverjetno predanostjo. Njihovi prostori, ki so jih z lastnim delom preuredili v sodobno galerijo, omogočajo kakovostne razstavne dejavnosti in so ključno središče fotografskega ustvarjanja v Kamniku.

Foto klub Kamnik navdihuje in spodbuja umetniško izražanje ter združuje kreativne posameznice in posameznike, da s svojo vizijo in delom bogatijo kamniško skupnost. Uresničevanje projektov, ki presegajo lokalne okvire, je prepoznalo tudi Ministrstvo za kulturo leta 2024 s podelitvijo statusa nevladne organizacije v javnem interesu na področju kulture. Njihova prizadevanja in doprinos h kulturnemu razvoju občine si zaslužijo srebrno priznanje Občine Kamnik.